પણ બાવા બન્યા હૈ તો હિન્દી બોલના પડતા હૈ ના દાવે, હિલ-સ્ટેશન ગયા હોવ તો બોટિંગ, હોર્સ રાઈડિંગ, સન-સેટ પોઈન્ટ, બોટનીકલ ગાર્ડન, ટાઈગર હિલ, મોલ રોડ, મ્યુઝીયમ અને એકાદ મંદિર પર જવું કમ્પલસરી થઇ પડે છે. આમાંનું કાઇ પણ બાકી રહી જાય તો સમાજમાં આબરુ જાય એ ડરે કે ગમે તેમ, પોતાની પ્રકૃતિને અનુકુળ આવે કે ન આવે, પ્રજા આટલું તો ફરે ફરે અને ફરે જ. ગ્રુપમાંના દુબળા પાતળા ઉત્સાહી નરે હોટલના કાઉન્ટર પર મળતાં ફરફરિયામાંથી જોવા લાયક સ્થળોની માહિતી મેળવી રાખી હોય, એટલે હોટલના પેકેજમાં સવારે મળતાં બ્રેકફાસ્ટ પર જ આખા દિવસનો કાર્યક્રમ જાહેર કરી નાખે છે. આ સાંભળીને કે પછી ઠંડા બ્રેડ-ટોસ્ટનું બટકું મ્હોમાં આવી ગયું હોય એટલે, પણ ભઈને ઘર યાદ આવી જાય. બ્રેકફાસ્ટમાં ટોસ્ટ, ઢોંસા, ઉપમા, કોર્ન-ફ્લેક્સ જેવી પેટમાં સમાઈ શકે તેવી વિવિધ વિરોધાભાસી વસ્તુઓ પેટમાં પધરાવી ટોપી, ગોગલ્સ ચઢાવી, રંગબેરંગી કપડા પહેરીને હોટલની બહાર નીકળો એટલે પહેલું આશ્ચર્ય મળે. જે વિશાળકાય ભાભીઓને કાયમ પંજાબી કે સાડીમાં જોયા હોય એ જીન્સ ટી-શર્ટ પહેરીને પ્રગટ થાય. અને જે ભાઈની ફરમાઈશ પર ભાભીએ પરાણે જીન્સ પહેર્યું હોય, એ પછી કેમેરામાં ફોટા ઝડપવા લાગી જાય.